和馮眉州九日無酒韻
作者：陳元晉
朝代：宋

paragraphs: 蜀日曀曀風凄凄，有美人兮愁楚羈。
白衣不來負佳節，士窮使我增歔欷。
錦韉屢踏秦關月，寶刀尚染健兒血。
尋思往事玩浮雲，目送孤鴻互明滅。
醉鄉廣大無何有，無事唯當學犀首。
不應來弔獨醒魂，却嫌閒却持螯手。
吾儕臭味草木同，但須多植寒花叢。
遇花開時即重九，天豈教人樽屢空。